Shavkat Mirziyoev Qozog'iston prezidenti bilan teleqon orqali muloqot qildi

Shavkat Mirziyoev 3 mart kuni Qozog'iston prezidenti Qosim-Jo'mart To'qaev bilan telefon orqali muloqot qildi. Bu haqda Prezident matbuot xizmati xabar berdi.
Ma'lum bo'lishicha, ikki davlat rahbari strategik sheriklik va ittifoqchilik munosabatlarini yanada mustahkamlash, o'zaro manfaatli amaliy hamkorlikni kengaytirishning dolzarb masalalarini muhokama qilgan. Ikki mamlakat yetakchi korxonalarining, eng avvalo, savdo, energetika, mashinasozlik, kimyo, qurilish, tarmoqlari, transport va logistika sohalarida kooperatsiya loyihalarini amalga oshirishga alohida e'tibor qaratildi.
Shu munosabat bilan oliy darajadagi kelishuvlarga muvofiq qo'shma iqtisodiy loyihalar va madaniy-gumanitar dasturlarni ilgari surish borasida hukumatlar darajasida muntazam va samarali muloqotlar olib borilayotgani ijobiy baholandi. O'zbekiston va Qozog'iston yetakchilari xalqaro kun tartibi va mintaqaviy hamkorlikning muhim jihatlari yuzasidan ham fikr almashdilar. Telefon orqali muloqot har doimgidek do'stona va ishonch ruhida o'tdi.
Avvalroq Shavkat Mirziyoev Vladimir Putin bilan Ukrainadagi vaziyatni telefon orqali muhokama qilgani haqida xabar berilgandi.